b'\n_START_ARTICLE_\nNami\xc5\xabro grafyst\xc4\x97\n_START_SECTION_\nIstorija\n_START_PARAGRAPH_\nValstyb\xc4\x97 nuo X a. prad\xc5\xbeios vadinta Lom\xc4\x97s grafyste. 946\xc2\xa0m. \xc4\x8dia \xc4\xafsitvirtino Namuro dinastija, o 992 m. minimas pirmasis Nami\xc5\xabro grafas. \xc5\xa0\xc4\xaf titul\xc4\x85 vietos valdytojai gavo i\xc5\xa1 \xc5\xbdemutin\xc4\x97s Lotaringijos karaliaus Karolio I. Nami\xc5\xabras buvo labai ma\xc5\xbea grafyst\xc4\x97, nuolat susidurdavusi su didesni\xc5\xb3j\xc5\xb3 kaimyni\xc5\xb3\xc2\xa0\xe2\x80\x93 Lje\xc5\xbeo vyskupijos, Brabanto, Hainauto agresija. Ta\xc4\x8diau grafyst\xc4\x97 sustipr\xc4\x97jo ir tapo svarbiu aktoriumi regione: valdant grafui Henrikui I (1139\xe2\x80\x9396), Nami\xc5\xabras vald\xc4\x97 ir teritorijas dab. Liuksemburgo, Belgijos Liuksemburgo teritorijose (Liuksemburgo, Durbuy, La Roche en Ardene grafyst\xc4\x97s)._NEWLINE_Po Henriko sosto atsisakymo 1189\xc2\xa0m. \xc4\xafvyk\xc4\x99s \xc4\xafp\xc4\x97dinyst\xc4\x97s karas padalino grafyst\xc4\x99 perpus. Didesnioji jos dalis (v\xc4\x97liau\xc2\xa0\xe2\x80\x93 Liuksemburgo kunigaik\xc5\xa1tyst\xc4\x97) atiteko Henriko dukteriai Ermesindai, o likusias dalis (Nami\xc5\xabr\xc4\x85) \xc4\x97m\xc4\x97 valdyti Hainauto grafas Boldvinas. Taip nuo 1189\xc2\xa0m. grafyst\xc4\x97je baig\xc4\x97si vietin\xc4\x97 Nami\xc5\xabro dinastija, ir toliau vald\xc4\x97 Flandrijos, Kurten\xc4\x97, Liuksemburg\xc5\xb3 dinastijos. Galiausiai 1264\xc2\xa0m. \xc4\x8dia \xc4\xafsitvirtino Dampjer\xc5\xb3 dinastija i\xc5\xa1 Pranc\xc5\xabzijos._NEWLINE_1429\xc2\xa0m. Nami\xc5\xabro markizas Jonas III, paskutinis vietos monarchas, pardav\xc4\x97 grafyst\xc4\x99 Burgundijos kunigaik\xc5\xa1tystei, ir soste \xc4\xafsistvirtino Burgund\xc5\xb3 dinastija. Taip grafyst\xc4\x97 buvo \xc4\xafjungta \xc4\xaf Burgundijos Nyderlandus. 1482\xc2\xa0m. j\xc4\x85, kaip ir visus Burgundijos Nyderlandus, paveld\xc4\x97jo Habsburgas Maksimilijonas II. 1548\xc2\xa0m. ji tapo viena i\xc5\xa1 Habsburg\xc5\xb3 Septyniolikos Provincij\xc5\xb3. Burgund\xc5\xb3 ir Habsburg\xc5\xb3 laikais labai i\xc5\xa1augo Nami\xc5\xabro strategin\xc4\x97 reik\xc5\xa1m\xc4\x97._NEWLINE_Po Nyderland\xc5\xb3 revoliucijos Nami\xc5\xabro grafyst\xc4\x97 sudar\xc4\x97 dal\xc4\xaf Pietini\xc5\xb3 Nyderland\xc5\xb3. 1795\xc2\xa0m. j\xc4\x85 prijungus prie Pranc\xc5\xabzijos, grafyst\xc4\x97 galutinai panaikinta.'